“ภัทธีรา” แจงด่วนช่วงตลาดปิด ปัดพูด GL พื้นฐานดี
"ภัทธีรา " แจงด่วนช่วงตลาดปิดปัดพูด GL พื้นฐานดี
23 มี.ค. 2560

ผู้สื่อข่าวรายงานว่า สืบเนื่องมาจากข่าวก่อนปิดตลาดวันนี้ (23 มี.ค.) ที่นางภัทธีรา ดิลกรุ่งธีระภพ ประธานเจ้าหน้าที่บริหาร บล.ดีบีเอส วิคเคอร์ส (ประเทศไทย) ในฐานะนายกสมาคมบริษัทหลักทรัพย์ไทย ได้กล่าวถึงประเด็นการลงทุนในหุ้น บริษัท กรุ๊ปลีส จำกัด (มหาชน)  หรือ GL ว่านักลงทุนจะต้องพิจารณาการลงทุนอย่างรอบคอบ
เนื่องจากในช่วงที่ผ่านมานักลงทุนต่างตกใจกับข่าวที่เกิดขึ้น จากการที่บริษัทได้ปล่อยเงินกู้ให้กับบริษัทย่อย ซึ่งผู้สอบบัญชีได้ลงหมายเหตุประกอบงบการเงินไว้ ซึ่งเป็นประเด็นที่ส่งผลกระทบต่อบริษัท แต่ในแง่ของพื้นฐานของ GL ยังมองว่าเป็นบริษัทที่มีพื้นฐานดี และมีแนวโน้มการเติบโตของผลการดำเนินงาน
อย่างไรก็ตาม ล่าสุดเมื่อเวลาประมาณ 16.45 น. ที่ปรึกษาด้านประชาสัมพันธ์ซึ่งเป็นตัวแทนของนางภัทธีรา ได้มีการชี้แจงต่อประเด็นดังกล่าว โดยยืนยันไม่เคยให้สัมภาษณ์ว่า GL เป็นบริษัทที่มีปัจจัยทางพื้นฐานดีตามที่มีข่าวปรากฏ แต่ได้พูดว่า นักลงทุนควรต้องมองตามปัจจัยพื้นฐานของบริษัทในการพิจารณาเพื่อเข้าลงทุนในหุ้นตัวนี้
โดยราคาหุ้น GL ปิดตลาดวันนี้อยู่ที่ระดับ 21.10 บาท บวก 2.80 บาท หรือ 15.30% ด้วยมูลค่าซื้อขาย 2.42 พันล้านบาท